Nege in hof ná geweld in PotchPolisielede op patrollie in die omgewing van Ikageng in Noordwes, waar betogers Woensdag die N12 vir verkeer versper het. (Foto: SA Polisie) Nege beskuldigdes wat in hegtenis geneem is in verband met die afgelope week se gewelddadige betogings in Potchefstroom en Ikageng in Noordwes, is Vrydag op borgtog van R300 elk vrygelaat. Lt.kol. Adele Myburgh, woordvoerder van die polisie, sê die nege verdagtes het vroeër vandag in die Potchefstroom-landdroshof op aanklag van openbare geweld verskyn. Hulle word op 16 Julie terug in die hof verwag. Intussen sal ŉ 36-jarige verdagte wat op aanklag van kwaadwillige saakbeskadiging in hegtenis geneem is nadat ŉ graafmasjien tydens die betoging gebruik is om stukke van ŉ pad in Ikageng op te breek, eers Maandag in die hof verskyn. Maroela Media het vroeër berig ŉ gedeelte van die N12 tussen Potchefstroom en Klerksdorp was Woensdag ure lank gesluit nadat betogers vir ŉ derde agtereenvolgende dag die verkeer ontwrig het. Die pad is Woensdagaand weer oopgestel. Betogers het gedurende die gewelddadige protesaksie die polisie en motoriste met klippe bestook en die vrag van ŉ vragmotor afgesteel, het Myburgh gesê. Orde is intussen weer in die gebied herstel.